**Predkladacia správa**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 32 Legislatívnych pravidiel vlády Slovenskej republiky, predkladá Ministerstvo financií Slovenskej republiky na rokovanie vlády Slovenskej republiky návrh poslanca Národnej rady Slovenskej republiky Jána FERENČÁKA na vydanie zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov (ďalej zákon o majetku obcí) (tlač 420).

Cieľom poslaneckého návrhu zákona je podľa jeho predkladateľa úprava niektorých postupov pri nakladaní s majetkom obce, ktoré sa pri aplikácii v praxi javia ako problematické. Ide najmä o podávanie návrhov do obchodnej verejnej súťaže, resp. doručovanie cenových ponúk pri priamom predaji majetku obce prostredníctvom elektronickej schránky.

Návrh zákona tiež reaguje na potreby aplikačnej praxe v oblasti krátkodobého nájmu majetku obce, resp. nájmu hnuteľnej veci, ktorej zostatková hodnota je nižšia ako 3 500 eur v prípade, ak súčasne ide o nájom majetku na verejnoprospešný účel.

Návrh zákona reaguje aj na potrebu riešenia osobitnej úpravy nájmu takého majetku

obce, ak podľa osobitných predpisov poskytnutie verejných prostriedkov obci na obstaranie majetku alebo v súvislosti s ním bolo podmienené prenechaním tohto majetku do nájmu za nižšie nájomné.

Poslanecký návrh zákona nebude mať podľa predkladateľa žiadny vplyv na rozpočet verejnej správy. Návrh zákona nebude mať vplyv na podnikateľské prostredie, životné prostredie ani na informatizáciu spoločnosti. Rovnako nebude mať žiadne sociálne vplyvy.

Stanovisko

Ministerstvo financií Slovenskej republiky (ďalej ministerstvo financií) k predloženému poslaneckému návrhu zákona zaujíma nasledovné stanovisko:

I.

Ministerstvo financií sa stotožňuje s tvrdením predkladateľa, že niektoré postupy pri nakladaní s majetkom obce môžu byť pri aplikácii v praxi problematické.

Ministerstvo financií preto s návrhom súhlasí, avšak uplatňuje k nemu niektoré pripomienky:

K čl. I

1. V bode 1 v § 9a ods. 4 prvej vete a v bode 2 v § 9a ods. 11 prvej vete návrhu zákona ministerstvo financií navrhuje slová „o spôsobe“ nahradiť slovami „o podobe“.

Odôvodnenie:

Text navrhujeme formulačne spresniť z dôvodu odstránenia možných pochybností súvisiacich s oprávnením záujemcu rozhodnúť o spôsobe svojho podania. Záujemca by mal rozhodovať iba o tom, či podá svoj návrh, resp. doručí cenovú ponuku v elektronickej podobe alebo listinnej podobe. Záujemca by nemal byť oprávnený na výber spôsobu podávania návrhov, resp. doručovania cenových ponúk do obchodnej verejnej súťaže alebo priameho predaja (napr. cez aplikáciu, elektronickú schránku, webovú stránku obce) a to najmä z dôvodu, že obec má predaj zabezpečiť a nemusí mať k dispozícii elektronické prostriedky, ktorých použitia by sa prípadne domáhal záujemca. Výber spôsobu elektronického doručovania ponúk by mal byť na príslušnej obci. Uvedenému nasvedčuje aj dôvodová správa k návrhu zákona. Preto sa navrhuje spresnenie textu, čím sa odstránia možné aplikačné pochybnosti.

1. V bode 3 v § 9aa ods. 2 navrhujeme preformulovať znenie písmena f) takto:

„f) majetku obce obstaraného z verejných prostriedkov podľa osobitných predpisov, 22ga) ak ich poskytnutie bolo podmienené povinnosťou obce zabezpečiť využitie tohto majetku v súlade s podmienkami, za ktorých sa verejné prostriedky poskytli.“.

 Odôvodnenie:

 Znenie tohto ustanovenia sa navrhuje upraviť z dôvodu, že nepokrýva viaceré situácie, kedy je pre obec vhodné a potrebné prenechať majetok obce obstaraný z verejných prostriedkov do nájmu tretích osôb bez povinnosti vykonania verejnej ponuky. Cieľom poskytnutia verejných prostriedkov obci je často možnosť obstarať majetok, ktorý bude následne využívaný na rôzne všeobecne prospešné ciele (vzdelávanie, výchova, šport, kultúra a podobne). Podmienkou, za splnenia ktorej budú verejné prostriedky podľa osobitných predpisov obci poskytnuté, nemusí byť len prenechanie majetku za nižšie nájomné ale môže ísť vo vzťahu k prenechaniu majetku obce do užívania tretích osôb aj o rôzne iné podmienky (využite majetku na konkrétny účel, symbolické vstupné a podobne). Je preto potrebné zabezpečiť, aby obec pri nakladaní s takýmto svojím majetkom mohla prihliadnuť aj na ďalšie podmienky, za ktorých sa poskytli verejné prostriedky a neohrozila tak ich čerpanie, resp. sa nevystavovala riziku povinnosti ich vrátenia. Vykonanie verejnej ponuky na nájom majetku obce by mohlo byť v týchto prípadoch neopodstatnené a administratívne náročné.

**II.**

**Záver**

Ministerstvo financií odporúča vláde Slovenskej republiky **súhlasiť** s predloženým návrhom poslanca Národnej rady Slovenskej republiky Jána FERENČÁKA na vydanie zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov (tlač 420) po zohľadnení pripomienok uvedených v časti I. stanoviska.